Bratislava, 7. marca 2016

Nadácia Tatra banky je tu pre všetkých, ktorí sa chcú stále zlepšovať, vzdelávať a v živote niečo dosiahnuť. Prostredníctvom programov a grantov našej Nadácie prinášame nové inšpiratívne stretnutia s výnimočnými ľuďmi, podporujeme najlepších študentov a vytvárame atraktívne príležitosti na zvyšovanie kvality vzdelania. Ak chcete na sebe pracovať a rozvíjať sa v tom, v čom ste naozaj dobrí, my vás veľmi radi podporíme.

Nadácia Tatra banky prostredníctvom programov a grantov dlhodobo pomáha zlepšovať kvalitu vzdelávania a na Slovensko prináša svetových vedeckých odborníkov.

**V roku 2015 sme v rámci grantových programov podporili spolu 266 projektov v celkovej výške**

**371 831 EUR.**

**Nech sa páči, tu sú aktuálne termíny a popis grantových programov na rok 2016:**

*10. marec (štvrtok)*

Grantový program **Stredoškoláci do sveta** podporí tých vynikajúcich študentov stredných škôl, ktorí sa rozhodli rozšíriť svoje vedomosti a zručnosti na niektorom zahraničnom vzdelávacom programe, či podujatí. Pritom Nadácii nejde iba o podporu jazykových zručností, ale hlavne o vzdelanie v niektorom z predmetov dôležitých pre ďalšie smerovanie a vzdelávanie študentov na vysokých školách.

*15. apríl (piatok)*

Grantový program **Študenti do sveta** podporuje najlepších študentov, aby študovali na zahraničných školách a získavali skúsenosti, ktoré uplatnia na Slovensku. V rámci grantového programu Nadácia Tatra banky poskytne finančné granty na pokrytie časti nákladov spojených so zahraničnými študijnými pobytmi, letnými školami, stážami a výskumnými pobytmi na niektorej z renomovaných univerzít v zahraničí.

*25. apríl (pondelok)*

Grantový program **Business Idea** má za cieľ podporiť najlepšie realizovateľné biznis plány študentov a pomôcť im splniť si tak svoj podnikateľský sen. Cieľom programu je podpora vzdelávania a integrácie budúcich absolventov vysokých škôl na trhu práce prostredníctvom podpory podnikania ako nástroja sociálnej zmeny. Nadácia Tatra banky touto cestou podporí študentov pri naštartovaní ich podnikateľského zámeru, aby po skončení vysokej školy neostávali nezamestnaní, aby nemuseli hľadať akékoľvek zamestnanie pod úroveň získaného stupňa vzdelania. Tento grant je otvorený úplne všetkým vysokým školám a univerzitám, bez ohľadu na ich zameranie.

*24. jún (piatok)*

Nadácia Tatra banky v rámci programu **Vedieť viac** podporí aktivity, projekty, alebo programy mimovládnych neziskových organizácií, ktoré vzniknú za účelom rozvoja vzdelávania na slovenských vysokých školách. Cieľom programu Vedieť viac je podporiť aktívne skupiny pôsobiace na vysokých školách, ktorých členovia „chcú vedieť viac“, a preto idú v procese vzdelávania nad oficiálny rámec, ktorí sa snažia maximálne využiť a rozšíriť vzdelávací proces, umožniť odborný rast pedagógov a študentov, prepojiť vzdelávací proces s potrebami praxe alebo zvýšiť spoločenský status vysokých škôl, ich pedagogických, vedeckých a riadiacich zamestnancov a študentov.

*30.september (piatok)*

Grantový program **Viac umenia** je prvý grantový program na podporu umeleckej tvorby v oblastiach, ktoré oceňujeme aj Cenou Nadácie Tatra banky za umenie. Podporíme aktívne skupiny študentov všetkých troch stupňov štúdia, učiteľov a slobodných umelcov, ktorí sa venujú tvorbe s cieľom vytvoriť výtvarné dielo a a pri tom z pozície renomovaných umelcov, skúsených pedagógov predstaviť tento tvorivý proces študentom, ako budúcim umelcom. Žiadateľom môže byť ktorákoľvek vysoká škola s umeleckým zameraním na Slovensku. Okrem nich môže byť grant udelený aj umelcom, pedagógom, alebo slobodným tvorcom za podmienky, že všetky náklady projektu budú použité pri tvorbe tvorivých tímov, ktorých súčasťou budú študenti výtvarných fakúlt.

*20. október (štvrtok)*

Grantový program **Kvalita vzdelania** patrí naopak k najstarším, existuje od roku 2006. V roku 2011 sa program otvoril pre všetky vysoké školy, s tým, že predkladatelia z fakúlt a odborov, ktoré majú akreditované štúdijné odbory v oblasti ekonómie a manažmentu, alebo majú katedry orientované na výučbu ekonómie alebo manažmentu, boli pri hodnotení pozitívne diskriminovaní pridaním adekvátnej časti bodov. Ambíciou grantového programu je priblížiť vzdelávací proces na slovenských vysokých školách štandardom moderného vzdelávacieho procesu svetových renomovaných vzdelávacích inštitúcií ako aj reálnym potrebám praxe.

*31. október (pondelok)*

Grantový program **Viac dizajnu** pre mladých dizajnérov je zameraný na oblasť umeleckého dizajnu. Našim cieľom je podporiť kreatívny proces a prezentáciu mladých slovenských dizajnérov v ich tvorbe, ktorým chceme pomôcť pri ich etablovaní. Ambíciou programu je podporiť vzdelávanie sa, tvorbu, prezentáciu a vzdelávanie mladých dizajnérov tvoriacich v oblasti umeleckého dizajnu. Tento grant má 2 uzávierky.

*4. november (piatok)*

Grantový program **E-Talent** patrí k najmladším, ktoré Nadácia Tatra banky realizuje. O grant sa môžu uchádzať študenti, učitelia aj výskumní pracovníci, ktorí sa venujú výskumu v odbore aplikovanej a priemyselnej informatiky. Našim cieľom je podporiť kreativitu a inovatívnosť študentov a učiteľov, ktorí sa rozhodli venovať vedeckým projektom už počas vysokej školy.

Nakoľko termín uzávierky grantového programu **Študenti do sveta**, ktorým chceme pomôcť talentovaným študentom rozšíriť si vedomosti prostredníctvom vzdelávacieho podujatia (semestrálne štúdium, odborná stáž, vedecká stáž, účasť na konferencii, letnej škole,...) sa rýchlo blíži, chceme Vás poprosiť o pomoc pri šírení informácií o možnostiach, ktoré ponúka, na vašej škole. Spolu s týmto listom Vám posielame aj grantové kritériá programu. Chceme Vás poprosiť, aby ste využili vaše komunikačné nástroje a upozornili na grantový program študentov z vašej školy (všetky potrebné informácie sa nachádzajú aj na našej webovej stránke [www.nadaciatatrabanky.sk](http://www.nadaciatatrabanky.sk)). Samozrejme, žiadateľom radi poskytneme aj individuálne konzultácie osobne, telefonicky alebo e-mailovou poštou.

Tešíme sa na našu vzájomnú spoluprácu a hlavne na vynikajúce projekty z vašej školy.

Barbora Paulenová

Programová manažérka

Tel.: 0918 669 214,

paulenova@changenet.sk

Centrum pre filantropiu, n.o.

Partner Nadácie Tatra banky

Baštová 5, 811 03 Bratislava